Mandag den 15. marts trådte endnu en genåbning af samfundet i kraft. Det betød, at blandt andet landets højskoler igen kunne byde elever velkommen. En af de højskoler som mandag tog i mod elever er Aalborg Sportshøjskole. -	Jeg har bare glædet mig helt vildt meget til at komme ud og møde en masse nye spændende mennesker. Og komme ud at være sammen med nogle andre på min egen alder, siger Sofie Søndergaard Laursen, der har første dag på højskolen. Også flere gamle elever kom i dag tilbage. En af dem er Mikkel Bratholt Hansen. Han har ikke været på Aalborg Sportshøjskole siden december. Her blev skolen nemlig lukket ned. Derfor har han under nedlukningen boet hos sine forældre i Dronninglund. -	Det har været kedeligt, vil jeg sige. Du har jo nærmest ikke kunne være andre steder end hjemme i den periode. Jeg har jo ikke turde udfordre skæbnen, hvis man nu fik corona, og højskolerne pludselig blev åbnet igen, siger Mikkel Bratholt. Men nu er han tilbage på højskolen – dog med en hverdag, der er præget af både sprit og afstand. For at sikre sig mod corona, har skolen valgt at indføre forskellige tiltag. Et af dem er at inddele eleverne i grupper. Hver gruppe får en farve, og elever som har den samme farve må godt være tæt på hinanden. Elver der har forskellig gruppe-farve, skal holde mindst to meters afstand. Herudover havde eleverne på forhånd fået besked på at ankomme mellem kl. 13 og 16, så alle ikke dukkede op på samme tid. Men selvom det bliver et højskoleophold præget af restriktioner og forsigtighed, så er forstanderen sikker på, at det nok skal blive et godt ophold. -	Jeg er helt sikker på, at vi kan godt kan levere et godt stykke arbejde og give dem et fantastisk højskoleophold, siger Erik Sidenius Jensen.

Referat:
På Aalborg Sportshøjskole kunne de sportsglade højskoleelever atter vende tilbage til aktiviteter og undervisning.